Na temelju članka 30. stavka 7. Zakona o održivom gospodarenju otpadom (Narodne novine br. 94/13, 73/17, 14/19, 98/19), članka 4. Uredbe o gospodarenju komunalnim otpadom (Narodne novine br. 50/2017, 84/19), Rješenja Ustavnog suda Republike Hrvatske od 29. siječnja 2020.i članka 26. Statuta Grada Trogira („Službeni glasnik Grada Trogira“, 4/13) Gradsko vijeće Grada Trogira na sjednici održanoj dana \_\_\_\_\_\_\_\_\_\_\_\_2020. godine, donosi

**ODLUKU**

**o načinu pružanja javne usluge** **prikupljanja miješanog komunalnog otpada i biorazgradivog komunalnog otpada na području Grada Trogira**

(u daljnjem tekstu: Odluka)

**I OPĆE ODREDBE**

Članak 1.

Ovom Odlukom se propisuje način pružanja javne usluge, način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog otpada).

Članak 2.

Cilj ove Odluke je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada na području Grada Trogira u skladu s načelima održivog razvoja, zaštite okoliša, održivog gospodarenja otpadom i zaštitom javnog interesa.

Članak 3.

Ova Odluka sadrži sljedeće:

1. kriterij obračuna količine otpada,
2. standardne veličine i druga bitna svojstva spremnika za sakupljanje otpada,
3. najmanju učestalost odvoza otpada prema područjima,
4. obračunska razdoblja kroz kalendarsku godinu,
5. područje pružanja javne usluge iz članka 1. ove odluke
6. adresu reciklažnog dvorišta
7. opće uvjete ugovora s korisnicima.
8. odredbe o načinu provedbe javne usluge i usluge povezane s javnom uslugom
9. odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.)
10. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada
11. odredbe o uvjetima za pojedinačno korištenje javne usluge
12. odredbe o prihvatljivom dokazu izvršenja javne usluge za pojedinog korisnika javne usluge
13. odredbe o načinu izračuna i određivanju cijene javne usluge za korisnike javne usluge
14. način određivanja udjela korisnika javne usluge u slučaju kad korisnici javne usluge nekretninu koriste isključivo za stanovanje i koriste zajednički spremnik, a nije postignut sporazum o njihovim udjelima
15. način određivanja udjela korisnika javne usluge u slučaju kad korisnici javne usluge koriste nekretninu za stanovanje i korisnici javne usluge koji su pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
16. odredbe o ugovornoj kazni.
17. kriterij za određivanje korisnika usluge u čije ime jedinica lokalne samouprave preuzima obvezu plaćanja cijene za javnu uslugu
18. odredbe o korištenju javne površine za prikupljanje otpada
19. odredbe o količini krupnog (glomaznog) otpada (u daljnjem tekstu: glomazni otpad) koji se preuzima u okviru javne usluge
20. način obračuna naknade za gradnju građevina za gospodarenje komunalnim otpadom.

Članak 4.

Na postupke koji se vode u vezi sa izvršenjem ove Odluke u dijelu koji nije posebno uređen Zakonom o održivom gospodarenju otpadom (Narodne novine 94/13 i 73/17, 14/19) - u daljnjem tekstu: Zakon, Uredbom o gospodarenju komunalnim otpadom (Narodne novine 50/17, 84/19) – u daljnjem tekstu: Uredba, supsidijarno se primjenjuju odredbe Zakona o općem upravnom postupku (Narodne novine 47/2009).

**II POJMOVI KOJI SE KORISTE U OVOJ ODLUCI**

Članak 5.

(1) Pojedini pojmovi za potrebe ove Odluke imaju sljedeće značenje:

1. *biorazgradivi komunalni otpad* u okviru javne usluge je bio otpad i otpadni papir i karton osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad
2. *cijena javne usluge* je novčani iznos u kunama za pruženu javnu uslugu prikupljanja miješanog komunalnog otpada i biorazgradivog komunalnog otpada
3. *evidencija o preuzetom komunalnom otpadu* (u daljnjem tekstu: Evidencija) je evidencija koju vodi Davatelj usluge i sadrži podatke o Korisniku usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju javne usluge preuzimanja glomaznog otpada
4. *izjava o načinu korištenja javne usluge* (u daljnjem tekstu: Izjava) je izjava na obrascu koju Korisnik usluge ispunjava i dostavlja Davatelju usluge
5. *javna površina* je površina javne namjene sukladno Prostornom planu Grada Trogira
6. *javna usluga* je javna usluga prikupljanja miješanog komunalnog otpada i biorazgradivog komunalnog otpada
7. *korištenje javne usluge* je predaja miješanog komunalnog otpada i biorazgradivog komunalnog otpada Davatelju usluge
8. *mjesto primopredaje* je lokacija spremnika kod Korisnika usluge
9. *obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada* (u daljnjem tekstu: Obavijest) je obavijest Davatelja usluge Korisniku usluge o načinu korištenja javne usluge i usluge povezane s javnom uslugom
10. *obračunsko mjesto* je adresa nekretnine Korisnika usluge
11. *obračunsko razdoblje* je razdoblje na koje se odnosi obračun iznosa cijene javne usluge
12. *obvezna minimalna javna usluga* je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, ekonomski održivo poslovanje te sigurnost, redovitost i kvalitetu pružanja javne usluge
13. *odvojeno sakupljanje otpada* je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada
14. *primopredaja otpada* je predaja otpada od strane Korisnika usluge te preuzimanje tog otpada od strane Davatelja usluge
15. *problematični otpad* je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu
16. *proizvodni otpad* je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača
17. *reciklabilni* *komunalni otpad* čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.)
18. *spremnik za sakupljanje otpada* može biti posuda (kontejner, kanta i sl.) i/ili vreća
19. *sustav sakupljanja komunalnog otpada* je sustav kojeg čine javna usluga prikupljanja miješanog komunalnog otpada i biorazgradivog komunalnog otpada i usluga povezana s javnom uslugom
20. *ugovor o korištenju javne usluge* (u daljnjem tekstu: Ugovor) je ugovor između Davatelja usluge i Korisnika usluge kojim se uređuje pružanje i korištenje javne usluge
21. *ugovorna kazna* je iznos određen Odlukom koji je dužan platiti Korisnik usluge u slučaju kad je postupio protivno Ugovoru
22. *usluga povezana s javnom uslugom* je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod Korisnika usluge te odvojeno prikupljanje krupnog (glomaznog) komunalnog otpada

(2) Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**III DAVATELJ JAVNE USLUGE**

Članak 6.

(1)Davatelj javne usluge, usluge povezane s javnom uslugom i usluge koja se pruža na zahtjev korisnika usluge iz članka 1. ove Odluke je Trogir holding d.o.o., Put Mulina 2, 21220 Trogir, (U daljnjem tekstu: Davatelj usluge).

(2)Područje pružanja javne usluge, usluge povezane s javnom uslugom i usluge koja se pruža na zahtjev korisnika usluge iz članka 1. ove Odluke su naselja koja su u sastavu Grada Trogira: Arbanija, Divulje, Drvenik Mali (Ploča), Drvenik Veliki, Mastrinka, Plano, Trogir i Žedno.

**IV KORISNIK JAVNE USLUGE**

Članak 7.

(1)Korisnik usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine, obvezu plaćanja ugovorom prenio na tog korisnika i o tome obavijestio Davatelja usluge (U daljnjem tekstu: Korisnik usluge).

.

(2)Više korisnika usluge mogu na zahtjev, sukladno međusobnom sporazumu, zajednički nastupati prema Davatelju usluge.

(3)Korisnici usluge izjednačeni su u pravima i obvezama iz ove Odluke, bez obzira da li nekretninu koriste trajno ili povremeno, za stanovanje ili obavljanje djelatnosti.

**V NAČIN PRUŽANJA JAVNE USLUGE PRIKUPLJANJA MIJEŠANOG KOMUNALNOG OTPADA BIORAZGRADIVOG KOMUNALNOG OTPADA I NAČIN PRUŽANJA USLUGE POVEZANE S JAVNOM USLUGOM**

***Kriterij obračuna količine otpada***

Članak 8.

Kriterij obračuna količine otpada je volumen spremnika za miješani komunalni otpad i broj pražnjenja istoga.

***Standardne veličine i druga bitna svojstva spremnika za sakupljanje otpada***

Članak 9.

(1)Davatelj usluge osigurava spremnike za prikupljanje komunalnog otpada i predaje ih Korisniku usluge na korištenje.

(2)Komunalni otpad se odvojeno sakuplja putem:

1. Vrećica,
2. spremnika
3. tipiziranih spremnika (otpadni tekstil)
4. Kontejnera

(3)Spremnici mogu biti plastični ili metalni, mogu imati nadogradnju koja uključuje mogućnost otvaranja spremnika i odlaganje otpada u posudu definiranog volumena (u daljnjem tekstu: Otpadomjer), korištenjem kartice/ključa i na taj je način omogućena identifikaciju korisnika i broj otvaranja Otpadomjera za odlaganje miješanog komunalnog otpada.

Članak 10.

Spremnici, tipizirani spremnici i vrećice moraju imati na sebi naziv otpada za koji su namijenjeni i oznaku/naziv Davatelja usluge.

Članak 11.

(1)Za prikupljanje miješanog komunalnog otpada na obračunskom mjestu/mjestu primopredaje Korisnika usluge, Davatelj usluge osigurava Korisnicima usluge:

* 1. spremnik volumena 120 litara,
  2. spremnik volumena 240 litara
  3. spremnik volumena 1.100 litara
  4. spremnik volumena 1.100 litara sa nadogradnjom za indentifikaciju Korisnika usluge koja sadrži Otpadomjer
  5. polupodzemni spremnik volumena 3 m3 sa nadogradnjom za indentifikaciju Korisnika usluge koja sadrži Otpadomjer
  6. polupodzemni spremnik volumena 5 m3 sa nadogradnjom za indentifikaciju Korisnika usluge koja sadrži Otpadomjer volumena 40 litara
  7. vrećice volumena 80 litara

(2)Za prikupljanje biorazgradivog komunalnog otpada na obračunskom mjestu/mjestu primopredaje Korisnika usluge, Davatelj usluge osigurava Korisnicima usluge:

* 1. Spremnik volumena 80 litara,
  2. spremnik volumena 120 litara,
  3. spremnik 1100 litara,
  4. vrećice volumena 80 litara

(3)Za prikupljanje reciklabilnog komunalnog otpada i otpadnog papira Davatelj usluge osigurava Korisnicima usluge:

1. spremnike volumena 120 litara za otpadni papir na obračunskom mjestu/mjestu primopredaje
2. spremnike volumena 1.100 litara za otpadni papir, plastiku i staklo na obračunskom mjestu/mjestu primopredaje
3. Vrećicu volumena 120 litara koju Korisnik usluge predaje na obračunskom mjestu/mjestu primopredaje
4. spremnike na zelenim otocima volumena 1.100 litara,
5. zvona na zelenim otocima volumena od 2,6 do 3,5 m3,
6. press kontejner za papir za Korisnike usluge koji imaju potrebu za odlaganjem većih količina papira,
7. spremnike u mobilnom reciklažnom dvorištu,
8. spremnike u reciklažnom dvorištu

(4)Za prikupljanje glomaznog otpada Davatelj usluge osigurava Korisnicima usluge:

1. Kontejner volumena 5.000 litara
2. Kontejner volumena 7.000 litara
3. spremnike u mobilnom reciklažnom dvorištu za glomazni otpad manjeg volumena
4. spremnike u reciklažnom dvorištu

(5)Za prikupljanje tekstilnog otpada Davatelj usluge osigurava Korisnicima usluge:

1. tipizirane spremnike ugovorne tvrtke na javnoj površini,
2. spremnike u mobilnom reciklažnom dvorištu
3. spremnike u reciklažnom dvorištu

(6)Za prikupljanje problematičnog otpada Davatelj usluge osigurava Korisnicima usluge:

1. spremnike u mobilnom reciklažnom dvorištu
2. spremnike u reciklažnom dvorištu

Članak 12.

(1)Davatelj usluge u Izjavi predlaže, a Korisnik usluge odabire jedan ili više spremnika od ponuđenih spremnika za miješani komunalni otpad, sukladno svojim potrebama.

(2)Odredba iz stavka 1. ovog članka nije primjenjiva za Korisnike usluge koji koriste spremnik volumena 1100 litara sa Otpadomjerom ili polupodzemni spremnik sa Otpadomjerom.

(3)Vrećice za odlaganje miješanog komunalnog otpada i biorazgradivog komunalnog otpada Korisnik usluge koristi u slučaju iznimne potrebe odlaganja veće količine otpada.

(4)Davatelj usluge određuje mjesto primopredaje ukoliko ono nije na obračunskom mjestu Korisnika usluge bilo zbog nepristupačnosti obračunskog mjesta vozilu Davatelja usluge ili u slučaju potrebe za smještajem spremnika na javnoj površini kada više Korisnika usluge koristi zajednički spremnik a nema druge mogućnosti za smještaj spremnika.

***Najmanja učestalost odvoza otpada kroz kalendarsku godinu***

Članak 13.

(1)Broj planiranih primopredaja spremnika mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada
* najmanje jednom mjesečno za otpadni papir i karton iz biorazgradivog komunalnog otpada,
* najmanje jednom u dva tjedna za miješani komunalni otpad.

(2)Broj planiranih primopredaja spremnika Davatelj usluge određuje po naseljima, temeljem potreba Korisnika usluge, uzimajući u obzir ekonomski održivo poslovanje i potrebe Korisnika usluge, a broj planiranih primopredaja ne može biti manji od minimalne učestalosti kako je navedeno u stavku 1. ovog članka.

***Obračunska razdoblja kroz kalendarsku godinu***

Članak 14.

Obračunsko razdoblje kroz kalendarsku godinu je jedan mjesec što predstavlja dvanaest obračunskih razdoblja kroz kalendarsku godinu.

***Područje pružanja javne usluge***

Članak 15.

Javna usluga iz članka 1. ove Odluke obavlja se na cijelom administrativnom području Grada Trogira, a koje uključuje slijedeća naselja: Arbanija, Divulje, Drvenik Veliki, Drvenik Mali, Mastrinka, Plano, Trogir i Žedno.

**Sadržaj i standardi obavljanja javne usluge**

Članak 16.

(1) Javna usluga se pruža i koristi u okviru sustava sakupljanja komunalnog otpada u skladu sa sljedećim standardima:

1. Korisniku usluge mora biti osigurana mogućnost odvojene predaje otpada na njegovom obračunskom mjestu/mjestu primopredaje i korištenjem mobilnog reciklažnog dvorišta, reciklažnog dvorišta te spremnika postavljenih na javnoj površini i odvoz glomaznog otpada

2. odvojena primopredaja miješanog komunalnog otpada i biorazgradivog komunalnog otpada obavlja se putem spremnika kod Korisnika usluge ili na mjestu primopredaje, na način da se otpadni papir i karton prikuplja odvojeno od biootpada.

(2) U okviru sustava sakupljanja komunalnog otpada pruža se javna usluga:

1. prikupljanja miješanog komunalnog otpada na lokaciji obračunskog mjesta Korisnika usluge/lokaciji primopredaje

2. prikupljanja biorazgradivog komunalnog otpada na lokaciji obračunskog mjesta/mjesta primopredaje Korisnika usluge.

(3) U okviru sustava sakupljanja komunalnog otpada pružaju se bez naknade za Korisnika usluge sljedeće usluge povezane s javnom uslugom:

1. sakupljanje reciklabilnog komunalnog otpada na lokaciji obračunskog mjesta/mjesta primopredaje Korisnika usluge

2. sakupljanje otpadnog papira, metala, plastike, stakla i tekstila putem spremnika postavljenih na javnoj površini

3. sakupljanje glomaznog otpada u mobilnom reciklažnom dvorištu i jednom godišnje na lokaciji obračunskog mjesta/mjesta primopredaje Korisnika usluge

4. sakupljanje otpada određenog posebnim propisom koji uređuje gospodarenje otpadom u mobilnom reciklažnom dvorištu.

(4) Na zahtjev Korisnika usluge pružaju se sljedeće usluge:

1. preuzimanje otpada iz stavka 2. ovoga članka u slučaju iznimnog preuzimanja veće količine otpada

2. preuzimanje glomaznog otpada, osim preuzimanja glomaznog otpada iz stavka 3. točke 3. ovoga članka.

(5) Spremnik kod Korisnika usluge i spremnik postavljen na javnoj površini, iz stavka 1. ovoga članka, smatraju se primarnim spremnikom propisanim posebnim propisom kojim se uređuje gospodarenje otpadom.

(6)Obračunsko mjesto i mjesto primopredaje razlikuju se u slučaju da vozilom Davatelja usluge nije moguće prići nekretnini Korisnika usluge ili u slučaju kada se određene vrste reciklabilnog otpada uopće ne preuzimaju na obračunskom mjestu nego je predviđeno da isti odlaže u spremnike na javnoj površini (zelenim otocima), u mobilnom reciklažnom dvorištu i u reciklažnom dvorištu, a o čemu je Davatelj usluge obavijestio Korisnike usluga putem Obavijesti i svojih mrežnih stranica.

(7)Odlukom nadležnog upravnog odjela Grada Trogira ukloniti će se svi zeleni otoci ili zeleni otoci iz pojedinih naselja kada Korisnicima usluge bude omogućena predaja reciklabilnog otpada na obračunskom mjestu/mjestu primopredaje.

Članak 17.

(1)Davatelj usluge je dužan pružati, a Korisnik usluge je dužan koristiti javnu uslugu iz članka 1. ove Odluke.

(2)Korisnik usluge može raskinuti Ugovor u slijedećom slučajevima:

* uz pisanu Izjavu da navedenu nekretninu neće trajno koristiti, a nakon isteka roka od 12 mjeseci od dana raskida Ugovora, dužan je Davatelju usluge dostaviti dokaz o nekorištenju nekretnine za navedeni period. Navedeni dokaz dužan je dostavljati svakih 12 mjeseci za prethodni period. U slučaju da Korisnik usluge nije u mogućnosti dostaviti dokaz o nekorištenju nekretnine, Davatelj usluge naplatiti će ugovornu kaznu.
* Kada Korisnik usluge prestaje biti vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine koji je imao obvezu korištenja javne usluge

Članak 18.

Popis vrsta predmeta i tvari koje se smatraju glomaznim otpadom i koji se mogu, sukladno posebnom propisu koji uređuje Katalog otpada, kategorizirati ključnim brojem 20 03 07 – glomazni otpad, propisan je Dodatkom naputka o glomaznom otpadu (Narodne novine br. 79/15)

Članak 19.

Korisnik usluge može predati krupni (glomazni) otpad na sljedeće načine:

1. Jednom godišnje na obračunskom mjestu/mjestu primopredaje, po ispunjenom i predanom pisanom Zahtjevu za odvoz krupnog (glomaznog) otpada ili pozivom na telefon Davatelja usluge svakim danom od ponedjeljka do petka od 7.00 do 10.00 sati, bez naknade, do ukupno 3 m3
2. po ispunjenom i predanom pisanom Zahtjevu za odvoz krupnog (glomaznog) otpada ili pozivom na telefon Davatelja usluge svakim danom od ponedjeljka do petka od 7.00 do 10.00 sati, za količine koje su veće od 3 m3, uz naknadu prema cjeniku Davatelja usluge
3. samostalno u mobilnom reciklažnom dvorištu manjih predmeta.
4. samostalno u reciklažnom dvorištu.

Članak 20.

Odlaganje glomaznog otpada na javnim površinama, osim na dan preuzimanja istoga od strane Davatelja usluge, uz dogovor sa Davateljem usluge i uz prisutnost Korisnika usluge pri preuzimanju, je zabranjeno.

Članak 21.

(1)Korisnik usluge je dužan kompostirati biootpad na način da ne ugrožava okoliš, u skladu sa higijensko-sanitarnim uvjetima, a komostirati se smije samo biljni otpad iz kuhinje, vrta, voćnjaka i travnjaka.

(2)U slučaju neprimjerenog načina kompostiranja koje za posljedicu ima neugodan miris, prisutnost glodavaca i sl. Davatelj usluge o saznanjima obavještava komunalno redarstvo.

***Obveze Davatelja usluge***

Članak 22.

(1) Davatelj usluge je dužan:

1. postupati sa sakupljenim komunalnim otpadom u skladu sa Zakonom, Uredbom i ovom Odlukom,
2. osigurati Korisniku usluge spremnik za primopredaju miješanog komunalnog otpada, biorazgradivog komunalnog otpada i reciklabilnog komunalnog otpada,
3. označiti spremnik za miješani komunalni otpad oznakom (RFID transponder ili barkod),
4. dostaviti Korisniku usluge Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada,
5. dostaviti Korisniku usluge raspored preuzimanja (kalendar odvoza) miješanog komunalnog otpada, biorazgradivog komunalnog otpada i reciklabilnog otpada krajem tekuće godine za iduću godinu,
6. preuzeti sadržaj spremnika od Korisnika usluge ukoliko je sadržaj spremnika u skladu sa namjenom istoga,
7. odgovarati za sigurnost, redovitost, i kvalitetu javne usluge i usluge povezane s javnom uslugom,
8. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,
9. voditi digitalnu Evidenciju o preuzetom miješanom komunalnom otpadu u skladu s Uredbom o gospodarenju komunalnim otpadom,
10. izraditi cjenik javne usluge, objaviti ga na mrežnoj stranici i za njega prije primjene/izmjene ishoditi suglasnost nadležnog tijela.
11. Davatelj usluge dužan je na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu koji uređuje porez na dodanu vrijednost, te iznos naknade za gradnju građevina za gospodarenje komunalnim otpadom ako je ista propisana.
12. Davatelj usluge dužan je gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno propisanom redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili s otpadom koji ima drugačija svojstva.

(2)Davatelj usluge nije dužan osigurati spremnike za proizvodni otpad, odnosno, ukoliko ugovori uslugu preuzimanja proizvodnog otpada za koju posjeduju dozvolu nadležnog tijela, naplatiti će spremnik i preuzimanje proizvodnog otpada prema cjeniku.

(3)Davatelj usluge je dužan osigurati uvjete kojima se ostvaruje pojedinačno korištenje javne usluge kada više Korisnika usluge koji nekretninu koriste isključivo za stalno ili povremeno stanovanje a koriste zajednički spremnik na način da se u tom slučaju Korisniku usluge omogući korištenje vlastitog spremnika, ukoliko je to tehnički izvedivo s obzirom na lokaciju obračunskog mjesta/mjesta primopredaje. Ukoliko to nije moguće, a nije moguć dogovor Korisnika usluge o udjelima u zajedničkom spremniku, Davatelj usluge određuje udio u spremniku na način da svi korisnici imaju jednak udio u spremniku.

(4)Kada Korisnici usluge koji nekretninu koriste za stanovanje koriste zajednički spremnik za miješani komunalni otpad bez nadogradnje sa Korisnicima usluge koji obavljaju djelatnost, a nije postignut sporazum o njihovim udjelima, Davatelj usluge dužan im je osigurati odvojeno korištenje usluge.

**Obveze Korisnika usluge**

Članak 23.

(1)Korisnik usluge je dužan:

1. koristiti javnu uslugu i predati miješani komunalni otpad Davatelju usluge na području na kojem se nalazi nekretnina Korisnika usluge,
2. koristiti javnu uslugu i predati biorazgradivi komunalni otpad Davatelju usluge na području na kojem se nalazi nekretnina Korisnika usluge, izuzev Korisnika usluge kojima je biorazgradivi otpad proizvodni otpad.
3. Omogućiti Davatelju usluge pristup spremniku na mjestu primopredaje
4. Postupati s otpadom na obračunskom mjestu Korisnika usluge na način kojim se ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada,
5. Odgovarati za postupanje s otpadom i spremnikom na obračunskom mjestu Korisnika usluge sukladno Zakonu, Uredbi i ovoj Odluci,
6. Zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Uredbi i ovoj Odluci,
7. Predavati biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada,
8. Predavati problematični otpad nastao u kućanstvu u mobilno reciklažno dvorište i/ili u reciklažno dvorište
9. Redovito i u roku plaćati javnu uslugu temeljem računa Davatelja usluge u roku od 15 dana od dana nastanka obveze plaćanja. Za nepodmirene račune u roku od 15 dana od dana nastanka obveze plaćanja, kao i za obveze podmirene nakon dospijeća obveze plaćanja, zaračunat će se zakonske zatezne kamate propisane Zakonom o obveznim odnosima
10. Pravovremeno obavijestiti Davatelja usluge o promjeni podataka navedenih u Izjavi, a najkasnije u roku od 15 dana od dana nastanka promjene.
11. Novi Korisnici usluge – u najdužem roku od mjesec dana od stjecanja prava nad nekretninom ili početka korištenja nekretnine, obavijestiti Davatelja usluge o početku korištena javne usluge
12. Odložiti otpad u spremnike na način da isti prilikom pražnjenja sav gravitacijski ispadne iz posude.
13. Pri korištenju vrećica iste kod predaje zavezati kako bi se spriječilo rasipanje otpada iz vrećice.
14. Pri korištenju spremnika sa nadogradnjom u vidu otpadomjera dužni su odgovorno postupati i ne nabijati otpad u otpadomjer, a po korištenju, dužni su otpadomjer/spremnik zatvoriti.
15. Korisnici usluga čijom djelatnošću nastaje proizvodni otpad i opasni otpad dužni su isti zbrinjavati:

* putem ovlaštenog sakupljača uz propisanu prateću dokumentaciju (biorazgradivi otpad od pripreme i usluživanja hrane kao i biorazgradivi otpad iz trgovina koje prodaju voće i povrće i/ili pripremaju hranu te ostali proizvodni otpad i opasni otpad)
* putem Davatelja usluge ukoliko je takva usluga ugovorena s Davateljem usluge, a prema cjeniku Davatelja usluge, za one vrste neopasnog proizvodnog otpada za koje Davatelj usluge posjeduje dozvolu nadležnog tijela.

(2)U slučaju Promjene vlasnika nekretnine, davanja u najam/zakup iste ili promjene podataka navedenih u Izjavi potrebno je Davatelju usluge dostaviti sljedeće dokumente:  
a) Kupoprodajni ugovor ili  
b) Ugovor o darovanju ili  
c) Ugovor o najmu ili  
d) Ugovor o zakupu ili  
e) Neki drugi dokument iz kojeg je vidljiva promjena (npr. Rješenje o nasljeđivanju).

Članak 24.

(1)Smatra se da vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine, trajno ne koristi nekretninu ako nekretnina nije korištena 12 uzastopnih mjeseci ili dulje i u tom slučaju isti nije obveznik korištenja javne usluge.

(2)Vlasnik nekretnine, odnosno vlasnik posebnog dijela nekretnine i korisnik nekretnine je dužan Davatelju usluge dostaviti dokaz o nekorištenju nekretnine (očitanje brojila struje, vode i sl.) i jedino u tom slučaju nije obveznik plaćanja računa za javnu uslugu. Dokaz o ne korištenju isti je dužan dostavljati svakih 12 mjeseci za prethodni period.

(3)U slučaju da vlasnik nekretnine, odnosno vlasnik posebnog dijela nekretnine i korisnik nekretnine nije u mogućnosti dostaviti dokaz o nekorištenju iste, dužan je plaćati javnu uslugu.

***Evidencija o preuzetom komunalnom otpadu***

Članak 25.

(1)Dokaz o izvršenju javne usluge preuzimanja miješanog komunalnog otpada je digitalna evidencija Davatelja javne usluge kojom se evidentiraju očitanja sustava koji se nalazi na spremniku kojeg koristi Korisnik usluge.

(2)Davatelj usluge može voditi evidenciju preuzimanja korisnog otpada kojeg Korisnik predaje na svom obračunskom mjestu/mjestu primopredaje.

(3)Davatelj usluge je dužan voditi evidenciju preuzimanja otpada u mobilnom reciklažnom dvorištu, reciklažnom dvorištu te preuzimanja glomaznog otpada.

Članak 26.

(1)Evidencija o preuzetom komunalnom otpadu sadrži podatke o:

* Korisniku usluge,
* Korištenju javne usluge za obračunsko mjesto.
* korištenju mobilnog reciklažnog dvorišta,
* korištenju reciklažnog dvorišta
* korištenju usluge preuzimanja glomaznog otpada.

(2)Evidencija iz stavka 1. ovog članka vodi se u digitalnom obliku.

(3)Sastavni dio Evidencije iz stavka 1. ovog članka su i Izjava i dokazi o izvršenoj usluzi.

***Informiranje javnosti***

Članak 27.

(1)Grad Trogir i Davatelj usluge su dužni na svojoj mrežnoj stranici objaviti i ažurno održavati popis koji sadrži sljedeće informacije:

* lokacije i radno vrijeme mobilnih reciklažnih dvorišta po naseljima,
* adresu i radno vrijeme reciklažnog dvorišta
* do izgradnje reciklažnog dvorišta, lokaciju i radno vrijeme skladišta neopasnog otpada,
* lokacije spremnika za odvojeno sakupljanje komunalnog otpada postavljenih na javnoj površini,
* područja u kojima se spremnici za odvojeno sakupljanje komunalnog otpada izravno ustupaju Korisniku usluge.
* uputu o preuzimanju krupnog (glomaznog) otpada na zahtjev Korisnika usluge,
* brojeve telefona na koje Korisnici usluge mogu nazvati za preuzimanje EE otpada,
* brojeve telefona na koje Korisnici usluge mogu nazvati za preuzimanje građevnog otpada koji sadrži azbest,
* brojeve telefona na koje Korisnici usluge mogu nazvati za preuzimanje otpadnih motornih vozila,
* mjesta za preuzimanje uginulih životinja (kućnih ljubimaca),
* mjesta na kojima se vrši preuzimanje građevnog otpada,
* uputu o kompostiranju za Korisnike usluge koji individualno kompostiraju biootpad,

(2)Davatelj usluge je osim informacija navedenih u stavku 1.ovog članka dužan na svojim mrežnim stranicama objavljivati i:

* obavijest koja mora sadržavati plan odvoza s datumima, miješanog komunalnog otpada, biorazgradivog komunalnog otpada i reciklabilnog komunalnog otpada.
* uputu o postupanju s miješanim komunalnim otpadom, biorazgradivim komunalnim otpadom, reciklabilnim i problematičnim otpadom, otpadnim papirom

***Mobilno reciklažno dvorište***

Članak 28.

Davatelj usluge je dužan u mobilnom reciklažnom dvorištu zaprimati bez naknade i voditi evidenciju o zaprimljenom otpadu nastalom u kućanstvu.

Članak 29.

Davatelj usluge dužan je osigurati sakupljanje otpada putem mobilnog reciklažnog dvorišta najmanje jednom u tri mjeseca u svakom naselju do izgradnje reciklažnog dvorišta, a nakon izgradnje istoga jednom u četiri mjeseca, sukladno Planu razmještaja mobilnog reciklažnog dvorišta koji Korisnik usluge dobiva od Davatelja usluge krajem tekuće godine za iduću godinu.

***Reciklažno dvorište***

Članak 30.

(1)Reciklažno dvorišta za područje Grada Trogira nije izgrađeno a po izgradnji Davatelj usluge i Grad Trogir obavijestiti će Korisnike usluga o adresi, početku rada, radnom vremenu i vrstama otpada koje Korisnik usluge može predati u reciklažno dvorište. Davatelj usluge će dodatno, sve navedene informacije dostaviti Korisnicima usluge i putem pisane obavijesti.

(2)Do početka rada reciklažnog dvorišta Korisnicima usluge omogućena je predaja reciklabilnog otpada i krupnog (glomaznog) otpada u skladištu neopasnog otpada na adresi Put Dobrića 6, Plano.

(3)Radno vrijeme reciklažnog dvorišta određuje Davatelj usluge.

Članak 31.

Reciklažno dvorište i mobilno reciklažno dvorište trebaju biti opremljeni odgovarajućom vagom i video nadzorom ukoliko se u istima obavlja trgovanje otpadom.

Članak 32.

(1)Davatelj usluge je dužan u reciklažnom dvorištu zaprimati bez naknade i voditi evidenciju o zaprimljenom otpadu nastalom u kućanstvu

(2)Davatelj usluge naplaćuje, prema cjeniku, zaprimanje krupnog (glomaznog) otpada od Korisnika usluge u količini većoj od 3 m3 u jednoj kalendarskoj godini.

(3)U reciklažnom dvorištu Davatelj usluge dužan je zaprimiti od Korisnika usluge građevni otpad iz kućanstva naveden u Katalogu otpada pod „građevni otpad iz kućanstva“ i to u količini ne većoj od 200 kg u šest uzastopnih mjeseci, a za količine veće od 200 kg Korisnici usluge plaćaju predaju građevnog otpada prema cjeniku.

**VI CIJENA JAVNE USLUGE**

Članak 33.

(1)Davatelj usluge dužan je obračunati cijenu javne usluge na način kojim se osigurava primjena načela »onečišćivač plaća«, ekonomski održivo poslovanje te sigurnost, redovitost i kvaliteta pružanja te usluge

(2)Davatelj usluge dužan je u cijenu javne usluge uključiti sljedeće troškove:

* nabave i održavanja opreme za prikupljanje otpada,
* prijevoza otpada,
* obrade otpada,
* nastale radom mobilnog reciklažnog dvorišta i reciklažnog dvorišta koji nastaju zaprimanjem bez naknade otpada nastalog u kućanstvu na području Grada Trogira,
* nastale radom skladišta neopasnog otpada koji nastaju zaprimanjem bez naknade neopasnog otpada nastalog u kućanstvu.

Članak 34.

(1)Strukturu cijene javne usluge (CJU) čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne, ukoliko je ista počinjena.

**CJU = CMJU + C + UK**

Pri čemu je:

*CMJU* – cijena obvezne minimalne javne usluge

*C* - cijena javne usluge za količinu predanog miješanog komunalnog otpada

UK – cijena ugovorne kazne

(2)Cijena javne usluge može biti uvećana za naknadu za građenje (NG) za gradnju građevina za gospodarenje komunalnim otpadom koju obračunava Davatelj usluge u ime i za račun Grada Trogira temeljem godišnjeg Plana ulaganja u komunalnu infrastrukturu. Naknada za građenje obračunava se jednakom iznosu za sve Korisnike usluge i iskazuje se kao takva na računu za cijenu javne usluge. Iznos koji plaća Korisnik usluge mjesečno, određuje Grad Trogir u godišnjem Planu ulaganja u komunalnu infrastrukturu u dijelu planiranja u ulaganje u građevine za gospodarenje komunalnim otpadom.

***Cijena obvezne minimalne javne usluge***

Članak 35.

(1)Cijena obvezne minimalne javne usluge na području pružanja javne usluge određuje se temeljem volumena ugovorenog spremnika.

(2)Ukoliko Korisnik usluge nije vlasnik nekretnine, odnosno vlasnik posebnog dijela nekretnine a vlasnik je prenio obvezu plaćanja ugovorom na tog Korisnika i o tome obavijestio Davatelja usluge, po raskidu ugovora o najmu nekretnine, obveza plaćanja minimalne javne usluge prenosi se na vlasnika nekretnine.

***Cijena javne usluge za količinu predanog miješanog komunalnog otpada***

Članak 36.

(1) Cijena javne usluge za količinu predanog miješanog komunalnog otpada (C) obračunava se temeljem digitalne evidencije o volumenu predanog miješanog komunalnog otpada:

* za Korisnike usluge koji koriste zajednički spremnik bez nadogradnje:

***C = JCV × BP × U***

* Za Korisnike usluge koji samostalno koriste spremnik:

***C = JCV × BP***

pri čemu je:

*C*– cijena javne usluge za količinu predanog miješanog komunalnog otpada izražena u kunama

*JCV*– jedinična cijena za pražnjenje/preuzimanje volumena spremnika miješanog komunalnog otpada izražena u kunama sukladno cjeniku

*BP*– broj pražnjenja/preuzimanja spremnika/vrećice za miješani komunalni otpad u obračunskom razdoblju sukladno podacima u Evidenciji

*U*– udio Korisnika usluge u korištenju spremnika (ukoliko Korisnik usluge koristi zajednički spremnik).

(2)Korisnik usluge koji ima potrebu za preuzimanjem miješanog komunalnog otpada učestalije od onog koji je naveden u Planu odvoza za miješani komunalni otpad, može od Davatelja usluge tražiti *izvanredni odvoz* za koji Davatelj usluge naplaćuje cijenu preuzimanja po cijeni iz cjenika navedenoj kao: *preuzimanje miješanog komunalnog otpada po pozivu u kn/l*

Članak 37.

(1)Grad Trogir preuzima obvezu plaćanja javne usluge u visini cijene obvezne minimalne javne usluge za Korisnike usluge koji su primatelji zajamčene minimalne naknade temeljem kriterija iz popisa kojima se uređuje socijalna skrb, koji imaju prebivalište na području Grada Trogira, a razliku u cijeni podmiruje sam Korisnik usluge.

(2)Grad Trogir vodi evidenciju Korisnika usluge u čije ime je preuzeo obvezu plaćanja cijene obvezne minimalne javne usluge temeljem službenih podataka od strane nadležnog centra za socijalnu skrb.

(3)Evidencija Grada Trogira iz prethodnog stavka ovog članka sadrži sljedeće podatke: Korisnik usluge, obračunsko razdoblje, cijena koju je Grad Trogir platio Davatelju usluge.

***Suglasnost na cjenik***

Članak 38.

(1)Davatelj usluge dužan je prije primjene cjenika, odnosno izmjene cjenika, pribaviti suglasnost izvršnog tijela Grada Trogira, na koju se cjenik odnosi.

(2)Zahtjev za izdavanje suglasnosti na cjenik sadrži:

* prijedlog cjenika s obrazloženjem
* procjenu iznosa prosječnog računa sukladno prijedlogu cjenika, koju bi korisnik usluge bio dužan platiti Davatelju usluge u obračunskom razdoblju,
* Izjavu osobe odgovorne za zastupanje Davatelja usluge da je prijedlog cjenika u skladu sa Zakonom o održivom gospodarenju otpadom, Uredbom o komunalnom otpadu i ovom Odlukom.
* prijedlog datuma početka primjene cjenika

(3)Izvršno tijelo Grada Trogira je dužno, prije nego je dana suglasnost na prijedlog cjenika, odnosno prijedlog izmjene cjenika, provjeriti da je prijedlog cjenika u skladu sa Zakonom o održivom gospodarenju otpadom, Uredbom o komunalnom otpadu i ovom Odlukom i da su predložene cijene takve da potiču Korisnika usluge da odvojeno predaje biorazgradivi komunalni otpad, reciklabilni komunalni otpad, glomazni otpad i problematični otpad od miješanog komunalnog otpada te da, kad je to primjenjivo, kompostira otpad.

Članak 39.

(1)Izvršno tijelo Grada Trogira dužno se je očitovati na Zahtjev iz Članka 38. stavak 2.ove Odluke u roku od 15 dana od dana podnošenja Zahtjeva za pribavljanje suglasnosti.

(2)Ukoliko se Izvršno tijelo Grada Trogira ne očituje u roku od 15 dana na prijedlog cjenika, smatra se da je suglasan sa prijedlogom cjenika.

Članak 40.

Grad Trogir objavljuje suglasnost na cjenik/izmjene i dopune cjenika, u „Službenom glasniku Grada Trogira“.

Članak 41.

Davatelj usluge je dužan obavijestiti Korisnika usluge o cjeniku/izmjenama i dopunama cjenika, u roku od 30 dana prije dana primjene cjenika.

**VII KORIŠTENJE JAVNE USLUGE U SLUČAJU NASTUPANJA IZVANREDNIH OKOLNOSTI (VIŠA SILA)**

Članak 42.

(1)Davatelj usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi i nemiri, neprohodnost cesta zbog odrona, poplava, leda i snijega, izuzetno jak vjetar i druge vremenske nepogode.

(2)U slučaju nastupa takvih kašnjenja u ispunjenju ili neispunjenja javne usluge, Davatelj usluge će bez odgode obavijestiti Korisnike usluge putem mrežnih stranica/ sredstava javnog informiranja o njihovom nastupanju.

(3)Ispunjenje obveza Davatelja usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

**VIII IZJAVA O NAČINU KORIŠTENJA JAVNE USLUGE ( u daljnjem tekstu: Izjava)**

Članak 43.

(1)Korisnik usluge dužan je dostaviti Davatelju usluge Izjavu.

(2)Izjava iz stavka 1. ovoga članka daje se na obrascu koji sadrži sljedeće:

1. obračunsko mjesto
2. podatke o Korisniku usluge (ime i prezime ili naziv pravne osobe ili fizičke osobe – obrtnika te OIB i adresu)
3. mjesto primopredaje
4. udio u korištenju spremnika
5. vrstu, zapremninu i količinu spremnika sukladno Odluci
6. broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju
7. očitovanje o kompostiranju biootpada
8. očitovanje o korištenju nekretnine na obračunskom mjestu ili o trajnom nekorištenju nekretnine
9. obavijest Davatelja usluge o uvjetima kad se Ugovor smatra sklopljenim
10. izjavu Korisnika usluge kojom potvrđuje da je upoznat s Ugovorom
11. uvjete raskida Ugovora
12. izvadak iz cjenika javne usluge.

(3)Podaci iz stavka 2. ovoga članka svrstani su u obrascu Izjave u dva stupca od kojih je prvi prijedlog Davatelja usluge, a drugi očitovanje Korisnika usluge.

(4)Broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju iz stavka 2. točke 7. ovoga članka mora se odrediti u skladu sa sljedećom minimalnom učestalošću:

* najmanje jednom tjedno za biootpad iz biorazgradivog komunalnog otpada
* najmanje jednom mjesečno za otpadni papir i karton iz biorazgradivog komunalnog otpada
* najmanje jednom u dva tjedna za miješani komunalni otpad.

(5)Korisnik usluge je dužan vratiti Davatelju usluge dva primjerka Izjave iz stavka 1. ovoga članka s potpisom Korisnika usluge u pisanom obliku u roku od 15 dana od dana zaprimanja.

(6)Davatelj usluge je dužan po zaprimanju Izjave sukladno stavku 5. ovoga članka, Korisniku usluge vratiti jedan ovjereni primjerak Izjave u roku od 8 dana od zaprimanja.

(7)Davatelj usluge je dužan primijeniti podatak iz Izjave koji je naveo Korisnik usluge (stupac: očitovanje Korisnika usluge) kada je taj podatak u skladu sa Zakonom, ovom Uredbom i Odlukom.

(8) Iznimno od stavka 7. ovoga članka Davatelj usluge primjenjuje podatak iz Izjave koji je naveo Davatelj usluge (stupac: prijedlog Davatelja usluge) u sljedećem slučaju:

1. kad se Korisnik usluge ne očituje o podacima iz stavka 2. ovoga članka u roku iz stavka 5. ovoga članka
2. kad više Korisnika usluge koristi zajednički spremnik, a među Korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio Korisnika usluge u korištenju zajedničkog spremnika koji je odredio Davatelj usluge.
3. kad Korisnik usluge koristi spremnik ili podzemmni spremnik a gdje je otpadomjerom definiran volumen jednokratnog odlaganja miješanog komunalnog otpada

(9) Davatelj usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv Korisniku usluge.

(10) Korisnik usluge dužan je obavijestiti Davatelja usluge o svakoj promjeni podataka iz Izjave u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

(11)Korisnik usluge ne može mijenjati volumen odabranog spremnika više od jednom u kalendarskoj godini, odnosno, ukoliko traži češću promjenu spremnika, za istu će mu se obračunati trošak manipulacije i prijevoza spremnika iz cjenika Davatelja usluge.

**IX PRIGOVOR KORISNIKA JAVNE USLUGE (REKLAMACIJA)**

Članak 44.

(1)Davatelj usluge je dužan omogućiti Korisniku usluge podnošenje pisanog prigovora na jedan od navedenih načina:

* + Pisanim putem na adresu: Trogir Holding d.o.o., Put Muline 2, 21220 Trogir
* e- mailom: [tajnica@tgholding.hr](mailto:tajnica@tgholding.hr)
* fax.: 021 798 593
  + osobno u sjedištu Davatelja usluge radnim danom od ponedjeljka do petka od 07:00 do 13:00 sati na adresi Trogir Holding d.o.o., Put Muline 2, 21220 Trogir

(2)Davatelj usluge je dužan pisanim putem potvrditi primitak prigovora.

(3)Davatelj usluge je dužan u poslovnim prostorijama vidljivo istaknuti obavijest o načinu podnošenja pisanog prigovora/reklamacije.

(4)Osim obveze iz stavaka 1, 2. i 3. ovoga članka, Davatelj usluge je dužan na ispostavljenom računu vidljivo istaknuti obavijest o načinu podnošenja pisanog prigovora.

(5)Davatelj usluge je dužan u pisanom obliku odgovoriti na prigovore u roku od 15 dana od dana zaprimljenog prigovora.

(6)Ukoliko Korisnik usluge nije zadovoljan odgovorom na prigovor može podnijeti reklamaciju Povjerenstvu potrošača koji osniva Davatelj usluge a u kojem se nalaze predstavnici Davatelja usluge i udruge potrošača.

(7)Povjerenstvo iz stavka 6. ovog članka dužno je pisano odgovoriti Korisniku usluge na zaprimljenu reklamaciju u roku od 30 dana od dana zaprimanja reklamacije.

**X** **OBAVIJEST O PRIKUPLJANJU MIJEŠANOG KOMUNALNOG OTPADA, BIORAZGRADIVOG KOMUNALNOG OTPADA I RECIKLABILNOG KOMUNALNOG OTPADA**

Članak 45.

(1)Obavijest o prikupljanju miješanog komunalnog otpada, biorazgradivog komunalnog otpada, reciklabilnog komunalnog otpada i otpadnog papira (u daljnjem tekstu: obavijest) mora sadržavati:

* plan s datumima i okvirnim vremenom primopredaje miješanog komunalnog otpada, biorazgradivog komunalnog otpada, reciklabilnog komunalnog otpadai otpadnog papira
* lokaciju, datum i radno vrijeme mobilnog reciklažnog dvorišta i reciklažnog dvorišta
* plan s datumima preuzimanja glomaznog otpada u okviru javne usluge
* lokacije spremnika za odvojeno sakupljanje komunalnog otpada na javnoj površini
* uputu o kompostiranju za Korisnika usluge koji kompostira biootpad
* uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
* kontakt podatke i način podnošenja zahtjeva za preuzimanje komunalnog otpada na zahtjev Korisnika usluge,
* uputu o preuzimanju komunalnog otpada na zahtjev Korisnika usluge.

(2)Davatelj usluge dužan je Korisniku usluge do kraja prosinca tekuće kalendarske godine za iduću kalendarsku godinu dostaviti Obavijest u pisanom obliku ili putem mrežne stranice kad je to Korisniku usluge prihvatljivo.

**XI OPĆI UVJETI UGOVORA O NAČINU KORIŠTENJA JAVNE USLUGE**

Članak 46.

Opći uvjeti ugovora o načinu korištenja javne su sadržani Prilogu I. ove Odluke.

**XII UGOVORNA KAZNA**

Članak 47.

(1)Ugovorna kazna je iznos određen ovom Odlukom koji je Korisnik usluge dužan platiti u slučaju kad je postupio protivno Ugovoru.

(2)Iznos ugovorne kazne mora biti razmjeran troškovima uklanjanja posljedica takvog postupanja.

(3)Smatra se da je Korisnik usluge postupio protivno Ugovoru:

* ako ne vrši predaju otpada Davatelju usluge, a na temelju podataka očitanja mjernih uređaja za potrošnju električne energije, plina, pitke vode ili na drugi način se utvrdi da koristi nekretninu,
* ako odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad,
* ako odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu i otpadnom papiru
* ako odlaže animalni otpad u spremnike za MKO, BKO ili korisni otpad,
* ako Korisnik usluge odlaže proizvodni otpad u spremnike za komunalni otpad
* ako se uz spremnik nalazi rasuti otpad, otpad odložen u vrećice koje nisu od Davatelja usluge ili su odložene druge vrste otpada bez prethodne najave Davatelju usluge (EE otpad, glomazni otpad),
* ako se poklopac spremnika ne može zatvoriti zbog viška odloženog miješanog komunalnog otpada,
* ako je Korisnik usluge oštetio spremnik ili ga nema a dodijeljen mu je
* ako je sa spremnika uklonjen/oštećen sustav za očitanje i digitalnu evidenciju preuzimanja spremnika
* ako u vrećicama/spremnicama za koristan otpad nije razvrstan otpad po vrstama kako je predviđeno ovom Odlukom,
* ako Korisnik usluge u vrećice/spremnike za reciklabilni otpad odlaže miješani komunalni otpad,
* ako odloži glomazni otpad na javnu površinu bez prethodnog dogovora s Davateljem usluge.

(4)Korisnik usluge koji u godini dana nije niti jednom postavio spremnik za pražnjenje što se dokazuje izvodom iz elektroničke evidencije pražnjenja spremnika dužan je Davatelju usluge, na njegovo traženje, dostaviti dokaze da nije koristio nekretninu.

Članak 48.

Kad više Korisnika usluge koristi zajednički spremnik, a ne utvrdi se odgovornosti pojedinog Korisnika za postupanja protivno Ugovoru svi Korisnici usluge koji koriste zajednički spremnik su dužni platiti ugovornu kaznu razmjerno svojim udjelima u zajedničkom korištenju spremnika.

Članak 49.

(1)Djelatnici komunalne tvrtke utvrđuju da li je određeni Korisnik usluge postupio protivno Ugovoru, odnosno je li Korisnik usluge dužnik plaćanja ugovorne kazne.

(2)Dokaz da je Korisnik usluge postupio protivno Ugovoru je fotografski zapis/video snimak spremnika/vrećice ili otpada rasutog ili neprimjereno odloženog na obračunskom mjestu. Na fotografskom zapisu/videu potrebno je da obračunsko mjesto Korisnika usluge bude jasno uočljivo.

(3)Ukoliko se Korisnik usluge zatekne u odlaganju otpada na način protivan Ugovoru, djelatnik Davatelja usluge dužan ga je fotografirati ili, ukoliko se Korisnik usluge ne zatekne u postupanju protivno Ugovoru, djelatnik Davatelja usluge dužan je fotografirati obračunsko mjesto/mjesto primopredaje Korisnika usluge, što čini prihvatljivi dokazni materijal za naplatu ugovorne kazne. Nepropisno odlaganje otpada na javnim površinama u ovlasti je postupanja komunalnih redara Grada Trogira temeljem Odluke o komunalnom redu i zakonske i podzakonske regulative.

(4) Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru, s pripadajućom cijenom i načinom utvrđivanja nužnih činjenica za obračun ugovorne kazne. Iznos ugovorne kazne određen za pojedino postupanje mora biti razmjeran troškovima uklanjanja posljedica takvog postupanja.

Tablica 1.

|  |  |  |  |
| --- | --- | --- | --- |
| **Ugovorna kazna - prekršaj** | **Opis postupaka za utvrđivanje postupanja protivno ugovoru** | Minimalni iznos | Maksimalni iznos |
| Korisnik usluge ne vrši predaju otpada Davatelju usluge, a nije u mogućnosti predočiti dokaz da ne koristi nekretninu (očitanje brojila za struju ili vodu) | Uvidom u evidenciju preuzimanja miješanog komunalnog otpada i uvidom u evidenciju korisnika koji trajno ne koriste nekretninu | 1.000,00 | 5.000,00 |
| Korisnik usluge nakon uporabe nije zatvorio otpadomjer | Opažanje djelatnika Davatelja usluge, snimak s nadzornih kamera koje je postavilo Grad Trogir, opažanje komunalnih redara | 30,00 | 100,00 |
| Korisnik usluge rukuje s otpadomjerom na način koji za posljedicu ima mehaničko oštećenje istoga | Opažanje djelatnika Davatelja usluge, fotozapis/videozapis s kamera koje je postavio Grad Trogir | 300,00 | 2.000,00 |
| Korisnik usluge u otpadomjer/spremnik sabija otpad pa nije moguće gravitacijsko pražnjenje otpada | Opažanje djelatnika Davatelja usluge/komunalnih redara/ videozapis s kamera postavio Grad Trogir /fotozapis komunalnih redara i/ili djelatnika Davatelja usluge | 100,00 | 500,00 |
| Korisnik usluge odlaže otpad pokraj spremnika (miješani komunalni otpad, biorazgradivi komunalni otpad, reciklabilni otpad | Opažanje djelatnika Davatelja usluge/komunalnih redara/ videozapis s kamera koje je postavio Grad Trogir /fotozapis komunalnih redara i/ili djelatnika Davatelja usluge | 100,00 | 5.000,00 |
| Korisnik usluge odlaže problematični otpad/opasni otpad u spremnike za miješani komunalni otpad, biorazgradivi komunalni otpad ili druge spremnike namijenjene reciklabilnom otpadu | Opažanje djelatnika Davatelja usluge/komunalnih redara/ videozapis s kamera koje je postavio Grad Trogir /fotozapis komunalnih redara i/ili djelatnika Davatelja usluge | 500,00 | 10.000,00 |
| Korisnik usluge odlaže animalni otpad u spremnike za MKO, BKO ili u spremnike za reciklabilni otpad | Opažanje djelatnika Davatelja usluge/komunalnih redara/ videozapis s kamera koje je postavio Grad Trogir/fotozapis komunalnih redara i/ili djelatnika Davatelja usluge | 500,00 | 10.000,00 |
| Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika | Opažanje i fotozapis djelatnika Davatelja usluge | 30,00 | 300,00 |
| Korisnik usluge koji obavlja djelatnost odlaže proizvodni otpad u spremnike za komunalni otpad | Opažanje i fotozapis djelatnika Davatelja usluge | 200,00 | 10.000,00 |
| Korisnik usluge odlaže miješani komunalni otpad u vrećice/spremnike za reciklabilni otpad | Opažanje i fotozapis djelatnika Davatelja usluge | 100,00 | 3.000,00 |
| Korisnik usluge je oštetio spremnik na način da je onemogućena daljnja uporaba istog ili je izgubio spremnik koji koristi samostalno | Opažanje i fotozapis djelatnika Davatelja usluge, Evidencija o preuzimanju otpada Davatelja usluge, | 300,00 | 1.000,00 |
| Vlasnik/korisnik nekretnine iz članka 7. ove Odluke nije postupio sukladno odredbama iz članka 23. stavak 1. točka 10. i 11. ove Odluke | Opažanje Djelatnika Davatelja usluge, evidencija Davatelja usluge, evidencija nadležnih tijela i službi | 2.000,00 | 15.000,00 |
| Korisnik usluge je izgubio karticu/ključ za otvaranje spremnika s nadogradnjom | Prijava Korisnika usluge | 100,00 | 300,00 |
| Korisnik usluge nije razvrstao reciklabilni komunalni otpad u vrećicama/spemnicima sukladno namjeni istoga/istih | Opažanje djelatnika Davatelja usluge uz fotodokumentaciju | 10,00 | 100,00 |

**XIII KORIŠTENJE JAVNE POVRŠINE ZA PRIKUPLJANJE OTPADA**

Članak 50.

(1)Javne površine mogu se koristiti za prikupljanje otpada u provedbi akcija prikupljanja određene vrste otpada u svrhu provedbe sportskog, edukativnog, ekološkog ili humanitarnog sadržaja, za postavljanje spremnika na zelenim otocima kao i za smještaj spremnika kad na obračunskom mjestu nema mogućnosti za smještaja istih, a temeljem suglasnosti nadležnog upravnog odjela Grada Trogira.

(2)U suglasnosti iz stavka 1. ovog članka nadležni upravni odjel Grada Trogira određuje koje se javne površine za određenu namjenu, u kojem vremenskom razdoblju i vrstu otpada koju se smije privremeno odložiti na javnu površinu, te obvezu organizatora akcije da po završetku iste, javnu površinu vrati u stanje u kojem je istu preuzeo na korištenje.

**XIV IZVJEŠĆE O RADU DAVATELJA USLUGE**

Članak 51.

(1) Davatelj usluge dužan je predati Izvješće o radu davatelja javne usluge na obrascu kojega Ministarstvo zaštite okoliša i energetike objavljuje na svojoj mrežnoj stranici.

(2)Izvješće iz stavka 1. ovoga članka najmanje sadrži:

– opće podatke o području pružanja javne usluge, obračunskim mjestima, korisnicima usluge i odvojenom sakupljanju otpada (izvještajna godina, naziv jedinice lokalne samouprave, broj stanovnika jedinice lokalne samouprave, područje pružanja javne usluge, broj stanovnika obuhvaćen javnom uslugom, broj obračunskih mjesta, broj korisnika usluge, broj nekretnina koje se trajno ne koriste, broj reciklažnih dvorišta, broj mobilnih reciklažnih dvorišta, broj spremnika za odvojeno sakupljanje otpada po vrstama otpada, broj vozila za obavljanje javne usluge i usluge povezane s javnom uslugom, broj zaposlenih koji rade na poslovima javne usluge i usluge povezane s javnom uslugom)

– podatke o redovitosti sustava (broj naselja u kojima je dostupna javna usluga i usluga povezana s javnom uslugom, broj naselja u kojima nije dostupna javna usluga i usluga povezana s javnom uslugom, broj dana u izvještajnom razdoblju kad je javna usluga bila dostupna, broj dana u izvještajnom razdoblju kad javna usluga nije bila dostupna)

– podatke o kvaliteti pružanja javne usluge i ekonomskoj učinkovitosti sustava sakupljanja komunalnog otpada (ukupni godišnji prihod i trošak javne usluge i zasebno za usluge povezane s javnom uslugom, udaljenost koju godišnje prijeđe vozilo prilikom obavljanja javne usluge i zasebno za usluge povezane s javnom uslugom, broj prigovora i reklamacija korisnika javne usluge).

**XV NADZOR**

Članak 52.

Nadzor nas provedbom ove Odluke u dijelu postupanja za koja je propisana ugovorna kazna obavlja Davatelj usluge. Za sankcioniranje prekršaja odlaganja otpada na javnoj površini ili onečišćenja javnih površina nepravilnim postupanjem s otpadom nadležno je komunalno redarstvo Grada Trogira temeljem Odluke o komunalnom redu i drugih akata Grada Trogira koji uređuju postupanje s nepropisno odloženim otpadom.

**XVI PRIJELAZNE I ZAVRŠNE ODREDBE**

Članak 53.

(1)Reciklažno dvorište za područje Grada Trogira nije izgrađeno. Po izgradnji istoga Grad Trogir i davatelj usluge o početku rada i uvjetima korištenja obavijestiti će Korisnike usluga putem svojih mrežnih stranica, a Davatelj usluge i dodatno, putem Obavijesti.

(2)Do ispunjenja uvjeta u smislu opreme i građevina (kompostane/kompostišta/uređaja za kompostiranje i reciklažnog dvorišta) neće se primjenjivati odredbe o prikupljanju biorazgradivog komunalnog otpada i odredbe koje uključuju korištenje reciklažnog dvorišta. O početku primjene istih, Davatelj usluge obavijestiti će Korisnike usluga pisanim putem i putem svojih mrežnih stranica i mrežnih stranica Grada Trogira.

Članak 54.

(1) Ova Odluka stupa na snagu u roku od 8 dana od dana objave u „Službenom glasniku Grada Trogira“

(2)Danom stupanja na snagu ove Odluke prestaje važiti Odluka donijeta na 28. ožujka 2018. godine.

(3)Davatelj usluge je dužan objaviti Odluku i Opće uvjete kao sastavni dio Odluke na mrežnim stranicama Davatelja usluge.

**PRILOG I**

**OPĆI UVJETI UGOVORA O KORIŠTENJU JAVNE USLUGE**

**PRIKUPLJANJA MIJEŠANOG KOMUNALNOG OTPADA I**

**BIORAZGRADIVOG KOMUNALNOG OTPADA**

(u daljnjem tekstu: Opći uvjeti)

**I UVODNE ODREDBE**

Članak 1.

(1)Opći uvjeti sastavni su dio Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada.

(2)Ovim Općim uvjetima se uređuju međusobni odnosi između Davatelja usluge i Korisnika usluge koji su ugovorne strane Ugovora o korištenju javne usluge prikupljanja miješanog komunalnog otpada i biorazgradivog komunalnog otpada na području Grada Trogira (u daljnjem tekstu: Ugovor).

Članak 2.

Ovi Opći uvjeti su dostavljeni Korisniku usluge uz Izjavu o načinu korištenja javne usluge prikupljanja miješanog komunalnog otpada i biorazgradivog komunalnog otpada na području Grada Trogira (u daljnjem tekstu: Izjava) i predstavljaju njezin sastavni dio.

Članak 3.

Za članke Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada, a čiji su Opći uvjeti sastavni dio, za koje nisu ispunjeni uvjeti u smislu opreme i/ili građevina primjena se odgađa do ispunjenja istih.

**II UGOVOR O KORIŠTENJU JAVNE USLUGE**

Članak 4.

(1)Ugovor o korištenju javne usluge smatra se sklopljenim:

1. kad Korisnik usluge dostavi Davatelju usluge Izjavu,
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju javne usluge Izjavu.

(2)Odluka o korištenju javne usluge prikupljanja miješanog komunalnog otpada i biorazgradivog komunalnog otpada na području Grada Trogira (u daljnjem tekstu: Odluka), Izjava, ovi Opći uvjeti i Cjenik javne usluge su sastavni dio Ugovora.

(3)Bitne sastojke Ugovora čine Odluka, Izjava i cjenik javne usluge.

(4)Davatelj usluge dužan je omogućiti Korisniku usluge uvid u Odluku, Izjavu i cjenik javne usluge prije sklapanja i izmjene i/ili dopune Ugovora i na zahtjev korisnika javne usluge.

(5)Grad Trogir i Davatelj usluge su dužni putem sredstava javnog informiranja, mrežne stranice, dostavom pisane obavijesti ili na drugi, za Korisnika usluge prikladni način, osigurati da je Korisnik usluge prije sklapanja Ugovora ili izmjene i/ili dopune Ugovora upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.

(6)Davatelj usluge je dužan na svojoj mrežnoj stranici objaviti i održavati poveznice na mrežne stranice Narodnih novina na kojima su objavljeni Zakon i Uredba, digitalnu presliku ove Odluke, digitalnu presliku cjenika i obavijest o načinu podnošenja prigovora sukladno obvezama iz posebnog propisa kojim se uređuje zaštita potrošača.

(7)Ugovor o korištenju javne usluge se smatra sklopljenim na neodređeno vrijeme.

(8)Korisnik usluge može raskinuti Ugovor u slijedećom slučajevima:

* predajom Zahtjeva za nekorištenje nekretnine te dobivanjem Odobrenja od strane Davatelja usluge na kojem je navedeno kada i sa kojim dokazima Korisnik usluge dokazuje da nekretninu trajno ne koristi.
* Kada Korisnik usluge prestaje biti vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine koji je imao obvezu korištenja javne usluge uz dokumente koji dokazuju navedeno.

**III PRIGOVOR KORISNIKA JAVNE USLUGE (REKLAMACIJA)**

Članak 5.

(1)Davatelj usluge je dužan omogućiti Korisniku usluge podnošenje pisanog prigovora na jedan od navedenih načina:

* + Pisanim putem na adresu: Trogir Holding d.o.o., Put Muline 2, 21220 Trogir
* e- mailom: [tajnica@tgholding.hr](mailto:tajnica@tgholding.hr)
* fax.: 021 798 593
  + osobno u sjedištu Davatelja usluge radnim danom od ponedjeljka do petka od 07:00 do 13:00 sati na adresi Trogir Holding d.o.o., Put Muline 2, 21220 Trogir

(2)Davatelj usluge je dužan pisanim putem potvrditi primitak prigovora.

(3)Davatelj usluge je dužan u poslovnim prostorijama vidljivo istaknuti obavijest o načinu podnošenja pisanog prigovora/reklamacije.

(4)Osim obveze iz stavaka 1, 2. i 3. ovoga članka, Davatelj usluge je dužan na ispostavljenom računu vidljivo istaknuti obavijest o načinu podnošenja pisanog prigovora.

(5)Davatelj usluge je dužan u pisanom obliku odgovoriti na prigovore u roku od 15 dana od dana zaprimljenog prigovora.

(6)Ukoliko Korisnik usluge nije zadovoljan odgovorom na prigovor može podnijeti reklamaciju Povjerenstvu potrošača koji osniva Davatelj usluge a u kojem se nalaze predstavnici Davatelja usluge i udruge potrošača.

(7)Povjerenstvo iz stavka 6. ovog članka dužno je pisano odgovoriti Korisniku usluge na zaprimljenu reklamaciju u roku od 30 dana od dana zaprimanja reklamacije.

**IV CIJENA JAVNE USLUGE**

Članak 6.

(1)Davatelj usluge dužan je obračunati cijenu javne usluge na način kojim se osigurava primjena načela »onečišćivač plaća«, ekonomski održivo poslovanje te sigurnost, redovitost i kvaliteta pružanja te usluge

(2)Davatelj usluge dužan je u cijenu javne usluge uključiti sljedeće troškove:

* nabave i održavanja opreme za prikupljanje otpada,
* prijevoza otpada,
* obrade otpada,
* nastale radom mobilnog reciklažnog dvorišta i reciklažnog dvorišta koji nastaju zaprimanjem bez naknade otpada nastalog u kućanstvu na području Grada Trogira.

Članak 7.

(1)Strukturu cijene javne usluge (CJU) čini cijena javne usluge za količinu predanog miješanog komunalnog otpada, cijena obvezne minimalne javne usluge i cijena ugovorne kazne, ukoliko je ista počinjena.

**CJU = CMJU + C + UK**

Pri čemu je:

*CMJU* – cijena obvezne minimalne javne usluge

*C* - cijena javne usluge za količinu predanog miješanog komunalnog otpada

UK – cijena ugovorne kazne

(2)Cijena javne usluge može biti uvećana za naknadu za građenje (NG) za gradnju građevina za gospodarenje komunalnim otpadom koju obračunava Davatelj usluge u ime i za račun Grada Trogira temeljem godišnjeg Plana ulaganja u komunalnu infrastrukturu. Naknada za građenje obračunava se jednakom iznosu za sve Korisnike usluge i iskazuje se kao takva na računu za cijenu javne usluge. Iznos koji plaća Korisnik usluge mjesečno, određuje Grad Trogir u godišnjem Planu ulaganja u komunalnu infrastrukturu u dijelu planiranja u ulaganje u građevine za gospodarenje komunalnim otpadom.

***Cijena obvezne minimalne javne usluge***

Članak 8.

(1)Cijena obvezne minimalne javne usluge na području pružanja javne usluge određuje se temeljem volumena ugovorenog spremnika.

(2)Ukoliko Korisnik usluge nije vlasnik nekretnine, odnosno vlasnik posebnog dijela nekretnine a vlasnik je prenio obvezu plaćanja ugovorom na tog Korisnika i o tome obavijestio Davatelja usluge, po raskidu ugovora o najmu nekretnine, obveza plaćanja minimalne javne usluge prenosi se na vlasnika nekretnine.

***Cijena javne usluge za količinu predanog miješanog komunalnog otpada***

Članak 9.

(1) Cijena javne usluge za količinu predanog miješanog komunalnog otpada (C) obračunava se temeljem digitalne evidencije o volumenu predanog miješanog komunalnog otpada:

* za Korisnike usluge koji koriste zajednički spremnik bez nadogradnje:

***C = JCV × BP × U***

* Za Korisnike usluge koji samostalno koriste spremnik:

***C = JCV × BP***

pri čemu je:

*C*– cijena javne usluge za količinu predanog miješanog komunalnog otpada izražena u kunama

*JCV*– jedinična cijena za pražnjenje/preuzimanje volumena spremnika miješanog komunalnog otpada izražena u kunama sukladno cjeniku

*BP*– broj pražnjenja/preuzimanja spremnika/vrećice za miješani komunalni otpad u obračunskom razdoblju sukladno podacima u Evidenciji

*U*– udio Korisnika usluge u korištenju spremnika (ukoliko Korisnik usluge koristi zajednički spremnik).

(2)Korisnik usluge koji ima potrebu za preuzimanjem miješanog komunalnog otpada učestalije od onog koji je naveden u Planu odvoza za miješani komunalni otpad, može od Davatelja usluge tražiti *izvanredni odvoz* za koji Davatelj usluge naplaćuje cijenu preuzimanja po cijeni iz cjenika navedenoj kao: *preuzimanje miješanog komunalnog otpada po pozivu u kn/l*

Članak 10.

(1)Grad Trogir preuzima obvezu plaćanja javne usluge u visini cijene obvezne minimalne javne usluge za Korisnike usluge koji su primatelji zajamčene minimalne naknade temeljem kriterija iz popisa kojima se uređuje socijalna skrb, koji imaju prebivalište na području Grada Trogira, a razliku u cijeni podmiruje sam Korisnik usluge.

(2)Grad Trogir vodi evidenciju Korisnika usluge u čije ime je preuzeo obvezu plaćanja cijene obvezne minimalne javne usluge temeljem službenih podataka od strane nadležnog centra za socijalnu skrb.

(3)Evidencija Grada Trogira iz prethodnog stavka ovog članka sadrži sljedeće podatke: Korisnik usluge, obračunsko razdoblje, cijena koju je Grad Trogir platio Davatelju usluge.

**V PRAVA I OBVEZE UGOVORNIH STRANA**

Članak 11.

(1)Spremnike za odlaganje otpada Korisnik usluge smješta u objektima ili na zemljištima koji su u njegovom vlasništvu ili se nalaze na javnoj površini

(2)Korisnik usluge dužan je posude redovito održavati u ispravnom i funkcionalnom stanju, te je odgovoran za svako njihovo namjerno oštećenje i nestanak.

(3)U slučaju otuđenja i oštećenja spremnika za odlaganje otpada trošak nabave novih snosi Korisnik usluge.

Članak 12.

(1)U slučaju da je oštećenje spremnika/kontejnera/tipiziranih spremnika uzrokovao Davatelj usluge trošak nabave nove snosi Davatelj usluge.

(2)Davatelj usluge je dužan pažljivo rukovati spremnicima/kontejnerima/tipiziranim spremnicima , tako da se iste ne oštećuju, a odloženi otpad ne rasipa i onečišćuje okoliš.

(3)Svako onečišćenje i oštećenje prouzročeno skupljanjem i odvozom otpada Davatelj usluge je dužan otkloniti bez odlaganja.

**VI ZAVRŠNE ODREDBE**

Članak 13.

(1)Svi dogovori i pravno relevantne izjave ugovornih strana moraju biti sastavljeni u pisanom obliku.

(2)U slučaju nesuglasja ili kontradiktornosti između Ugovora ili Općih uvjeta, primijeniti će se odredbe Ugovora.

(3)Ukoliko bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta, te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom.

(4)Ugovorne strane su dužne bez odlaganja utvrditi novu odredbu koja će zamijeniti ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

(5)Odricanje od prava danog ugovornoj strani na Ugovoru iz članka 1. Općih uvjeta Ugovora ili ostalih odredbi Općih uvjeta mora biti dano u pisanom obliku.

Članak 14.

Svi sporovi koji proizlaze iz ili u vezi sa Ugovorom o korištenju javne usluge će se pokušati riješiti mirnim putem, a ukoliko u tome ne uspiju, stranke imaju pravo riješiti spor pred stvarno i mjesno nadležnim sudom.

Članak 15.

Opći uvjeti se mogu izmijeniti ili dopuniti Odlukom o izmjeni i dopuni Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Trogira.

Članak 16.

(1)Opći uvjeti stupaju na snagu osmog dana od objave u Službenom glasniku Grada Trogira.

(2)Davatelj usluge je dužan objaviti Odluku i Opće uvjete kao sastavni dio Odluke na svojim mrežnim stranicama.